I n f o r m á c i a 
o zabezpečení úloh vyplývajúcich z „Harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky“
__________________________________________________________________________________

V rámci postupu podľa bodu C. 2. uznesenia vlády Slovenskej republiky č. 1073 zo 7. novembra 2001 a bodu A. III. 2. „Harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky“ Ministerstvo vnútra Slovenskej republiky v spolupráci s prednostami krajských úradov vykonalo kvantifikáciu výdavkov potrebných na zriadenie a činnosť úradov samosprávnych krajov a ďalších vyvolaných výdavkov v roku 2001, ktorú predložilo Ministerstvu financií Slovenskej republiky 15. novembra 2001. Na základe uvedenej kvantifikácie Ministerstvo financií Slovenskej republiky poukázalo platobným poukazom finančné prostriedky na účty cudzích prostriedkov krajských úradov na financovanie jednorázových výdavkov spojených so zriadením úradov samosprávnych krajov a na činnosť samosprávnych krajov odo dňa vykonania volieb do ich orgánov.
V prvej etape boli na účty cudzích prostriedkov krajských úradov poukázané finančné prostriedky vo výške 65 947 000.- Sk. Postupne sa uvoľňujú ďalšie finančné prostriedky, a to na základe odôvodnených požiadaviek krajských úradov. V súčasnosti  Ministerstvo financií Slovenskej republiky pripravuje uvoľnenie ďalších prostriedkov v sume17 482 000.- Sk a do konca roka sa ešte predpokladá uvolniť 4 mil. Sk pre Krajský úrad v Prešove. Ostatné finančné prostriedky v rámci finančných prostriedkov celkovo určených na rok 2001 na začatie činnosti samosprávy vyšších územných celkov vo výške 412 mil. Sk budú prevedené na účty cudzích prostriedkov krajských úradov na použitie do konca februára 2002.
Samospráve vyšších územných celkov budú v januári 2002 poukázané ako preddavok na ich činnosť finančné prostriedky vo výške 465 mil. Sk.
Podľa bodu A. I. 1. harmonogramu Ministerstvo vnútra Slovenskej republiky vypracovalo „Metodické pokyny pre prednostov krajských úradov a okresných úradov na zabezpečenie ustanovujúcich zasadnutí novozvolených zastupiteľstiev samosprávnych krajov“, podľa bodu A. I. 2. „Metodický návod na vypracovanie rokovacieho poriadku ustanovujúceho zasadnutia novozvoleného zasadnutia samosprávneho kraja, návrh uznesenia z ustanovujúceho zasadnutia“ a podľa bodu A. II. 1. „Metodický návod na vypracovanie vnútornej organizácie úradu samosprávneho kraja“, ktorým sa s ohľadom na postupnosť prechodu pôsobnosti navrhol minimalizovaný model počtu organizačných útvarov úradu samosprávneho kraja, s tým, že  sa bralo do úvahy ustanovenie zákona č. 302/2001 Z.z. o samospráve vyšších územných celkov (zákon o samosprávnych krajoch), podľa ktorého organizačnú štruktúru úradu samosprávneho kraja určuje zastupiteľstvo samosprávneho kraja. Z tohto vyplýva, že uvedený metodický návod môže mať vo vzťahu k samospráve vyšších územných celkov len charakter pomôcky.
Návrhy ministerstiev na začlenenie pôsobností, ktoré sú predmetom prechodu z orgánov štátnej správy do organizačnej štruktúry úradov samosprávnych krajov, sú obsiahnuté v „Metodických pokynoch pre krajské úrady a okresné úrady na prechod pôsobností na samosprávne kraje a na obce“, ktoré vypracovali príslušné ministerstvá podľa bodu B. I. 1. harmonogramu, ich akceptovanie závisí od rozhodnutia orgánov samosprávnych krajov.
Metodické pokyny jednotlivých ministerstiev obsahujú okrem podrobnejšieho určenia pôsobností, ktoré sú podľa zákona č. 416/2001 Z.z. o prechode niektorých pôsobností z orgánov štátnej správy na obce a na samosprávne kraje predmetom prechodu aj riešenie pracovnoprávnych vzťahov zamestnancov,  zabezpečujúcich  činnosť, ktorá prechádza do pôsobnosti samosprávnych krajov.
Pri navrhovaní usporiadania pracovnoprávnych vzťahov zamestnancov krajských úradov a okresných úradov, ktorí vykonávajú činnosť, ktorá prechádza na samosprávne kraje, vznikali v niekoľkých prípadoch problematické situácie, ktoré bolo potrebné riešiť tak, aby návrhy boli v súlade s príslušnými právnymi predpismi, vrátane zákonov o štátnej službe a verejnej službe. Napriek tomu, že metodické pokyny ministerstiev boli vypracované  v termíne, vo Vestníku vlády Slovenskej republiky boli uverejnené 28. a 30. novembra 2001.
Vestníky vlády Slovenskej republiky, v ktorých sú metodické pokyny ministerstiev uverejnené, sú  zasielané okrem krajských úradov a okresných úradov aj obciam a po zvolení všetkých orgánov samosprávnych krajov budú zaslané aj ich predsedom.
Vo Vestníku vlády Slovenskej republiky bolo uverejnených celkom 11 metodických pokynov, z ktorých niektoré ministerstvá napr. Ministerstvo dopravy pôšt a telekomunikácií Slovenskej republiky a Ministerstvo vnútra Slovenskej republiky vypracovali po 2. V týchto pokynoch sa usmernil postup vo vzťahu k pôsobnostiam, ktoré prechádzajú  na obce a na samosprávne kraje v roku 2002. 
V termínoch boli vypracované aj ďalšie materiály podľa úloh vyplývajúcich z harmonogramu a to z bodu A. I. 1., ktorým je „Metodický návod na vypracovanie registratúrneho poriadku a registratúrneho plánu samosprávnych krajov“, z bodu A. III. 3., ktorým je „Pokyn na jednotné označovanie úradov samosprávnych krajov a zásady vyhotovenia, evidovania, používania a likvidovania pečiatok“, podľa bodu A. IV. 1. „Návrh na priestorové zabezpečenie samosprávnych krajov a ich nevyhnutné materiálno-technické zabezpečenie“, ktorý je uvedený v prílohe č.1. tejto informácie. Ďalej sú to úlohy z bodov A. IV. 2. „Návrh na vzorové vybavenie úradov samosprávnych krajov informačnými technológiami“, B. I. 2. „Usmernenie pre krajské úrady a okresné úrady k delimitácii registratúrnych záznamov týkajúcich sa činnosti patriacej do pôsobnosti, ktorá je predmetom prechodu“, ktorý bol uverejnený v Operatívnych pokynoch pre krajské úrady a okresné úrady, B. I. 3.  „Pokyn na jednotné označovanie matričných úradov, vyhotovenie, používanie, evidovanie a likvidovanie pečiatok pre matričné úrady“, ktoré je uverejnené vo Vestníku vlády Slovenskej republiky, B. II. 1., ktorou sú „Návrhy dohôd o podrobnostiach o prechode práv a povinností z pracovnoprávnych vzťahov zamestnancov krajských úradov a okresných úradov na samosprávne kraje a na obce“, ktoré boli zaslané krajským úradom a okresným úradom.
Na zabezpečenie splnenia úloh vyplývajúcich z bodov B. II. 2. a B. II. 3. boli krajské úrady požiadané 27. novembra 2001 o predloženie návrhu úpravy počtu funkčných miest na úsekoch prierezových odvetvových činností v nadväznosti na prechod pôsobnosti a prechod práv a povinností z pracovnoprávnych vzťahov. Za účelom jednotného postupu krajských a okresných úradov pri plnení úloh vyplývajúcich z bodu B. II. 2. a B. II. 3. sa uskutočnili  pracovné porady so zástupcami ministerstva vnútra, ministerstva financií, krajských úradov a okresných úradov.
Krajské úrady predložili kvantifikáciu návrhu úpravy limitu počtu zamestnancov za krajské úrady a okresné úrady v územnej pôsobnosti kraja, ktoré v časti odborných zamestnancov (bod B. II. 2) obsahovali návrhy, ktoré vychádzali z návrhov počtu zamestnancov predložených príslušnými ministerstvami pri príprave vládneho návrhu zákona o prechode niektorých pôsobností..., pretože v termíne do 20. 11. 2001 neboli metodické pokyny niektorých ministerstiev, najmä v otázkach prechodu práv a povinností z pracovnoprávnych vzťahov zamestnancov krajských úradov a okresných úradov zosúladené s príslušnými právnymi predpismi.
Na základe uvedeného, skutočné počty funkčných miest dotknutých prechodom pôsobností z orgánov miestnej štátnej správy na samosprávne kraje a obce, bude možné zodpovedne kvantifikovať podľa predložených delimitačných protokolov.
K počtom funkčných miest dotknutých prechodom pôsobností boli podľa metodiky, ktorú určilo Ministerstvo financií Slovenskej republiky v spolupráci  s Ministerstvom vnútra Slovenskej republiky predložené krajskými úradmi návrhy úpravy počtu funkčných miest aparátu krajských úradov a okresných úradov. Na úseku prierezových činností bude potrebné upravovať počty funkčných miest s určitým časovým odstupom k termínom prechodu jednotlivých pôsobností, vzhľadom na plnenie úloh, ktoré je potrebné zabezpečiť v súvislosti s prechodom pôsobností, ako aj z dôvodu finančného zabezpečenia nárokov zamestnancov, ktoré budú úpravou počtu funkčných miest dotknuté.
Ministerstvo financií Slovenskej republiky na základe úlohy z bodu B.II.1. harmonogramu oznámilo listom ministerky kapitolám krajských úradov ukazovatele vládneho návrhu zákona o štátnom rozpočte na rok 2002. V rámci úlohy B.III.4. vypracovalo obsah delimitačného protokolu pre krajské úrady a organizácie dotknuté  prechodom zriaďovateľskej pôsobnosti na samosprávne kraje a na obce  a 29. Novembra 2001 ich zaslalo prednostom krajských úradov. Ministerstvo financií zároveň pripravuje stretnutie s Národnou bankou Slovenska, na ktorom sa dohodne otvorenie a vedenie účtov samosprávnych krajov a ich podriadených organizácií od 1. januára 2002.
Na zabezpečenie vedenia účtov samosprávnych krajov a ich podriadených rozpočtových organizácií a príspevkových organizácií guvernér Národnej banky Slovenska požiadal ministra vnútra vymenovať odborníkov za členov pracovnej skupiny, na ktorom základe minister vnútra okrem zástupcu Ministerstva vnútra Slovenskej republiky vymenoval za členov pracovnej skupiny aj odborníkov z krajských úradov, ktorí sú členmi pracovných skupín na zabezpečenie úloh súvisiacich so zriadením samosprávnych krajov v oblasti personálnej, finančnej a materiálno-technickej.
V súlade s úlohami v bodoch B.IV.1. a B.IV.2.  Ministerstvo vnútra Slovenskej republiky vypracovalo zoznamy a systém spracúvavania jednotlivých ukazovateľov, týkajúcich sa pôsobností, ktoré prechádzajú ako prenesený výkon štátnej správy na samosprávne kraje a na obce  a „Návrh na riešenie transformácie informačných technológií z krajských úradov a okresných úradov v nadväznosti na prechod pôsobností“.
Úlohy, ktoré sú splatné do 1. januára 2002 sú v štádiu príprav. Jednou z významných je príprava  „Metodického  návodu súvisiaceho s vytváraním spoločných obecných úradov“  podľa bodu A.I.4. Ministerstvo vnútra Slovenskej republiky podľa bodu A.I.7.  vypracovalo  návrh projektu vstupného informačného  seminára pre predsedov samosprávnych krajov  a riaditeľov úradov samosprávnych krajov, ktorý bol 13. novembra tohto roku  predložený príslušným ministerstvám na zaujatie stanoviska s požiadavkou o spoluprácu na príprave a realizácii seminára.  Po zapracovaní stanovísk a podkladov  Ministerstva financií Slovenskej republiky, Ministerstva práce, sociálnych vecí a rodiny Slovenskej republiky, Ministerstva školstva Slovenskej republiky, Ministerstva životného prostredia Slovenskej republiky, Ministerstva dopravy, pôšt a telekomunikácií Slovenskej republiky, Ministerstva výstavby a regionálneho rozvoja Slovenskej republiky a Ministerstva zdravotníctva Slovenskej republiky bol návrh projektu, súčasťou ktorého sú ciele, rozsah, vecný obsah, termín, miesto konania, lektorské, organizačné a finančné zabezpečenie seminára a ďalší postup pri jeho príprave a realizácii  bol 12. Decembra 2001 predložený predsedovi vlády Slovenskej republiky a príslušným ministrom so žiadosťou o ich osobnú účasť na seminári. Zároveň sa zabezpečuje, aby na seminári vystúpili aj zahraniční experti zo Španielska, Francúzska a Veľkej Británie, a to v rámci projektu PHARE TWINING SR 99/IB/OT/01.  Uvedený seminár sa plánuje uskutočniť v prvom štvrťroku 2002 tak, aby sa uskutočnil najskôr koncom januára a najneskôr v marci, pričom konkrétny termín bude dohodnutý s predsedami samosprávnych krajov.

Z informácie vyplýva, že splatné úlohy, ktoré vyplynuli príslušným ministerstvám a krajským úradom z uznesenia vlády Slovenskej republiky č. 1073 zo 7. novembra 2001 a z harmonogramu zabezpečenia úlohy súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky, ktorý tvorí prílohu tohto uznesenia vlády  sú splnené. Problematická situácia vznikla pri určení počtu zamestnancov, ktorí vykonávajú činnosť v krajských úradoch a okresných úradoch, ktorá prechádza podľa zákona č. 416/2001 Z.z. na samosprávne kraje a ktorých práva a povinnosti z pracovnoprávnych vzťahov budú dotknuté. Napriek tomu možno konštatovať, že doterajším plnením úloh sú utvorené predpoklady na zabezpečenie splnenia všetkých úloh uvedených v „Harmonograme zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky“. Tým sa zároveň utvoria organizačné, personálne, finančné a materiálno-technické podmienky na začatie činnosti samosprávy vyšších územných celkov.
Harmonogram zabezpečenia úloh vo vzťahu k územnej samospráve, ktorý tvorí prílohu k uzneseniu vlády Slovenskej republiky č. 1073 zo 7. novembra 2001 bol prerokovaný na konferenciách organizovaných Združením miest a obcí Slovenska a Kanadským urbanistickým inštitútom, na ktorých sa zúčastnili zástupcovia Ministerstva školstva Slovenskej republiky, Ministerstva vnútra Slovenskej republiky, Ministerstva práce, sociálnych vecí a rodiny Slovenskej republiky a vedúci predstavitelia Združenia miest a obcí Slovenska.

Vláda Slovenskej republiky v uznesení č. 1073 zo 7. 11. 2001 uložila príslušným ministrom a odporučila guvernérovi Národnej banky Slovenska zabezpečiť splnenie úloh vyplývajúcich z „Harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky“, ktorý bol schválený ako príloha k predmetnému uzneseniu vlády Slovenskej republiky. Zároveň vláda v uznesení uložila ministrovi vnútra predložiť Ministerstvu financií Slovenskej republiky kvantifikáciu výdavkov na zriadenie a činnosť úradov samosprávnych krajov a ďalších vyvolaných výdavkov v roku 2001 vypracovanú v spolupráci s prednostami krajských úradov. Celý  rad úloh vyplynul  z harmonogramu pre príslušné ministerstvá a krajské úrady.
Informácia sa na rokovanie vlády predkladá na základe bodu C. 3. uznesenia vlády Slovenskej republiky č. 1073 zo 7. novembra 2001, podľa ktorého má minister vnútra predložiť vláde informáciu o plnení úloh vyplývajúcich z harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky a to do 15. decembra 2001.